b'\n_START_ARTICLE_\nTapio (mets\xc3\xa4alan organisaatio)\n_START_PARAGRAPH_\nTapio Oy (1907-1928 Suomen Mets\xc3\xa4nhoitoyhdistys Tapio, 1928-1968 Keskusmets\xc3\xa4seura Tapio, 1968-1991 Keskusmets\xc3\xa4lautakunta Tapio, 1991-1996 Mets\xc3\xa4keskus Tapio, 1996-2014 Mets\xc3\xa4talouden kehitt\xc3\xa4miskeskus Tapio, vuodesta 2015 Tapio Oy) on metsiin perustuvan biotalouden asiantuntijaorganisaatio, joka on valtion kokonaan omistama osakeyhti\xc3\xb6. Yhti\xc3\xb6n toiminnan lakis\xc3\xa4\xc3\xa4teisen\xc3\xa4 tarkoituksena on tuottaa valtiolle asiantuntija- ja muita vastaavia palveluja bio- ja mets\xc3\xa4talousalalla. Tapio Oy toimii TAPIO-konsernin emoyhti\xc3\xb6n\xc3\xa4. Konserniin kuuluvat lis\xc3\xa4ksi tyt\xc3\xa4ryhti\xc3\xb6t Tapio Silva Oy, joka tarjoaa markkinaehtoisesti mets\xc3\xa4biotalouden asiantuntijapalveluita ja kustannustoimintaa harjoittava Mets\xc3\xa4kustannus Oy._NEWLINE_Tapio on toiminut Suomen yksityismets\xc3\xa4talouden kehitt\xc3\xa4j\xc3\xa4n\xc3\xa4 vuodesta 1907 alkaen ja sen organisaatiomuoto on vaihtunut useaan kertaan. Nykyinen osakeyhti\xc3\xb6muotoinen toiminta k\xc3\xa4ynnistyi 1.1.2015._NEWLINE_Julkaissut vuodesta 1933 l\xc3\xa4htien Mets\xc3\xa4lehte\xc3\xa4. Mets\xc3\xa4lehte\xc3\xa4 edelsi Tapio-lehti, jota ryhdyttiin julkaisemaan heti Suomen Mets\xc3\xa4yhdistys Tapion perustamisvuonna 1907.\n_START_SECTION_\nPerustaminen\n_START_PARAGRAPH_\nSuomen Mets\xc3\xa4nhoitoyhdistys Tapio perustettiin 3. joulukuuta 1907, kun Mets\xc3\xa4nyst\xc3\xa4v\xc3\xa4in Seura ja Suomen Mets\xc3\xa4nhoidonyst\xc3\xa4vien Seura Tapio yhdistyiv\xc3\xa4t. Tapio aloitti toimintansa yksityisoikeudellisena yhdistyksen\xc3\xa4._NEWLINE_11. toukokuuta 1928 voimaan astuneeseen yksityismets\xc3\xa4lakiin nojautuen Keskusmets\xc3\xa4seura Tapiosta tuli suomenkielisten ja Centralskogss\xc3\xa4llskapet f\xc3\xb6r Skogskulturista ruotsinkielisten mets\xc3\xa4nhoitolautakuntien keskuselin._NEWLINE_Se oli yksityismets\xc3\xa4talouden edist\xc3\xa4mist\xc3\xa4 johtava ja mets\xc3\xa4nhoitolautakuntien keskusj\xc3\xa4rjest\xc3\xb6n\xc3\xa4 toimiva yhdistys. Sen j\xc3\xa4senist\xc3\xb6\xc3\xb6n kuului henkil\xc3\xb6it\xc3\xa4 ja ryhmi\xc3\xa4, kuten mets\xc3\xa4nhoitolautakuntia, maanviljelys- ja talousseuroja. Se sai teht\xc3\xa4v\xc3\xa4kseen my\xc3\xb6s mets\xc3\xa4nparannuslain toimeenpanon yksityismetsien osalta. Yhdistys toimi valtion varoilla._NEWLINE_Vuodet 1968\xe2\x80\x931991 Tapio toimi keskusviraston kaltaisena, ohjaavana ja valvovana organisaationa, nimell\xc3\xa4 Keskusmets\xc3\xa4lautakunta Tapio. Nimell\xc3\xa4 Mets\xc3\xa4keskus Tapio se toimi vuosina 1991\xe2\x80\x931996._NEWLINE_1996-2014 Mets\xc3\xa4talouden kehitt\xc3\xa4miskeskus Tapio toimi kehitt\xc3\xa4mis- ja muita mets\xc3\xa4talouden palveluja tuottavana edist\xc3\xa4misorganisaationa._NEWLINE_2015 alkaen Tapio on toiminut osakeyhti\xc3\xb6muotoisena nimill\xc3\xa4 Tapio Oy ja Tapio Silva Oy.\n_START_SECTION_\nYhti\xc3\xb6itt\xc3\xa4minen\n_START_PARAGRAPH_\nMets\xc3\xa4talouden kehitt\xc3\xa4miskeskus Tapion p\xc3\xa4\xc3\xa4teht\xc3\xa4v\xc3\xa4n\xc3\xa4 oli 31.12.2011 saakka kehitt\xc3\xa4\xc3\xa4 ja koordinoida alueellisten mets\xc3\xa4keskusten valtakunnallista toimintaa ja yhteisty\xc3\xb6t\xc3\xa4. Laki Suomen mets\xc3\xa4keskuksesta 6.5.2011/418 astui voimaan 1.1.2012. Tuolloin 13 alueellista mets\xc3\xa4keskusta yhdistyiv\xc3\xa4t Suomen mets\xc3\xa4keskukseksi ja Tapion valtionavulla tuottamat mets\xc3\xa4keskusten kehitt\xc3\xa4misteht\xc3\xa4v\xc3\xa4t siirtyiv\xc3\xa4t uuteen mets\xc3\xa4keskukseen. Samalla Tapion rahoituksen painopiste siirtyi valtionavusta kohti asiakasrahoitteista toimintaa._NEWLINE_Laissa Suomen mets\xc3\xa4keskuksesta Valtioneuvosto oikeutettiin muodostamaan Tapiosta 2014 loppuun menness\xc3\xa4 valtion kokonaan omistama ja sille palveluja tuottava yhti\xc3\xb6._NEWLINE_Laki menettelyist\xc3\xa4 muodostettaessa Mets\xc3\xa4talouden kehitt\xc3\xa4miskeskus Tapio osakeyhti\xc3\xb6ksi annettiin 28.11.2014.'